Rotarylekene i Skjærgårdshallen 2019

Etter entusiastisk gjennomføring av øvelsene 60m, stille lengde og presisjonskast kunne 35 jublende deltagere motta sine medaljer under Rotarylekene 2019. For 11. gang arrangerte Langesund Rotaryklubb og Brevik Rotaryklubb lekene i Skjærgårdshallen, lørdag 30. mars. Til toner fra Bamble musikk-korps marsjerte deltagerne inn bak norske flagg. Deretter kom Stathelle drillkorps med en forrykende oppvisning, både som gruppe og med en soloaktør.

To av deltagerne kunne fortelle at dette hadde de gledet seg til og trent for et helt år. Hjemme hadde de begge en serie medaljer fra tidligere som skulle forsvares.

Lekene ble åpnet av ordførerne i Porsgrunn og Bamble, Robin Kåss og Hallgeir Kjeldal. De ble møtt med jubel da de unisont erklært lekene for åpnet.

Før medaljeseremonien fikk deltagerne en pust i bakken og ble det servert frukt og boller. På vei ut forsikret alle at de var klare for et nytt arrangement i 2020.

Takk til alle som bidro til at Rotarylekene kunne gjennomføres; Bamble Musikkorps, Stathelle drillkorps, sponsorer og aller viktigst: Deltagerne og deres ledsagere!

For Langesund Rotaryklubb og Brevik Rotaryklubb, Ingrid Grandum Berget